REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/333-15

23. jul 2015. godine

B e o g r a d

ZAPISNIK

24. SEDNICE ODBORAZA ZDRAVLjE I PORODICU

ODRŽANE 23. JULA 2015. GODINE

Sednica je počela u 12,00 časova.

Sednici je predsedavala prof. dr Slavica Đukić Dejanović, predsednik Odbora.

Sednici su prisustvovali članovi Odbora: dr Branislav Blažić, dr Ninoslav Girić, dr Predrag Mijatović, prof. dr Mileta Poskurica,dr Aleksandar Radojević, mr. dr Ljubica Mrdaković Todorović, dr Vesna Rakonjac, dr Radoslav Jović, dr Darko Laketić i dr Ljiljana Kosorić.

Sednici su prisustvovali i zamenici članova Odbora Anamarija Viček (Elvira Kovač) i Aleksandar Peranović.

Sednici nisu prisustvovali članovi Odbora: prof. dr Milan Knežević, dr Milan Latković, prof. dr Dušan Milisavljević, Milena Ćorilov, Srđan Kružević kao ni njihovi zamenici.

Sednici je prisustvovao i državni sekretar u Ministarstvu zdravlja prof. dr Berislav Vekić.

Na predlog predsednice Odbora, jednoglasno, usvojen je sledeći:

 D n e v n i r e d

1. Razmatranje Predloga odluke o izboru članova Zdravstvenog saveta Srbije, koji je podnela Vlada;
2. Razmatranje Predloga odluke o razrešenju člana Zdravstvenog saveta Srbije, koji je podnela Vlada;
3. Razmatranje predstavki građana i organizacija upućenih Odboru;
4. Razno.

Prva tačka dnevnog reda **– Razmatranje Predloga odluke o izboru članova Zdravstvenog saveta Srbije, koji je podnela Vlada**

 Predsednica Odbora prof. dr Slavica Đukić Dejanović je konstatovala da je u skupštinskoj proceduri Predlog odluke o izboru članova Zdravstvenog saveta Srbije, koji je 24. aprila ove godine podnela Vlada, kao ovlašćeni predlagač, u skladu sa članom 151. Zakona o zdravstvenoj zaštiti.

 Podsetila je da je Zdravstveni savet Srbije stručno i savetodavno telo koje se stara o razvoju i kvalitetu sistema zdravstvene zaštite, organizacije zdravstvene službe i sistema zdravstvenog osiguranja u Republici, kao i da je njegova nadležnost propisana članom 154. Zakona o zdravstvenoj zaštiti.

Takođe je podsetila da je članovima ovog tela, koje je Narodna skupština prvi put izabrala 18. marta 2009. godine, istekao mandat koji traje pet godina, i da Odbor danas treba da predloži Narodnoj skupštini da prihvati novi Predlog odluke o izboru članova Zdravstvenog saveta.

Zatim jedala reč predstavniku predlagača, prof dr Berislavu Vekiću, državnom sekretaru, koji je obrazložio ovaj predlog.

Odbor je konstatovao da je Predlog odluke o izboru članova Zdravstvenog saveta Srbije podnela Vlada kao ovlašćeni predlagač, u skladu sa članom 151. Zakona o zdravstvenoj zaštiti.

Odbor je jednoglasno odlučio da predloži Narodnoj skupštini da prihvati Predlog odluke o izboru članova Zdravstvenog saveta Srbije.

 Za izvestioca Odbora na sednici Narodne skupštine određena je prof. dr Slavica Đukić Dejanović, predsednik Odbora.

 Druga tačka dnevnog reda- **Razmatranje Predloga odluke o razrešenju člana Zdravstvenog saveta Srbije, koji je podnela Vlada**

 Predsednica Odbora prof. dr Slavica Đukić Dejanović je konstatovala da je Predlog odluke o razrešenju člana Zdravstvenog saveta Srbije podnet u skladu sa članom 153. tačka 1) Zakona o zdravstvenoj zaštiti, s obzirom da je u pitanju razrešenje dužnosti člana Zdravstvenog saveta na lični zahtev, prof. dr Dragana Savića, redovnog profesora Medicinskog fakulteta Univerziteta u Novom Sadu kao i da su u obrazloženju Predloga izneti razlozi za donošenje ove odluke.

Zatim je dala reč predstavniku predlagača, prof dr Berislavu Vekiću, državnom sekretaru.

 Odbor je konstatovao da je Predlog odluke o razrešenju člana Zdravstvenog saveta Srbije podnet u skladu sa članom 153. tačka 1) Zakona o zdravstvenoj zaštiti.

Odbor je jednoglasno odlučio da predloži Narodnoj skupštini da prihvati Predlog odluke o razrešenju člana Zdravstvenog saveta Srbije, kojom se prof. dr Dragan Savić, redovni profesor Medicinskog fakulteta Univerziteta u Novom Sadu, razrešava dužnosti člana Zdravstvenog saveta Srbije, na lični zahtev.

 Za izvestioca Odbora na sednici Narodne skupštine određena je prof. dr Slavica Đukić Dejanović, predsednik Odbora.

 Treća tačka dnevnog reda – **Razmatranje predstavki građana i organizacija upućenih Odboru**

Predsednik Odbora prof. dr Slavica Đukić Dejanović je obavestila članove da je Radna grupa za razmatranje predstavki u sastavu: dr sc. med Darko Laketić, dr Ninoslav Girić i dr Aleksandar Radojević na sastanku održanom 7. jula 2015. godine razmotrila sve nove predstavke upućene Odboru.

Dr Aleksandar Radojević je izvestio Odbor da je Radna grupa razmotrila 20 novih predstavki, kao i da su sve predstavke i predlozi za njihovo rešavanje navedeni u preglednoj informaciji e-parlamenta. Zatim je izneo predloge Radne grupe koji glase:

1. Podnosilac: **Institut za onkologiju i radiologiju Srbije** (5-1214/15 **od 30.04.2015)** Predmet: Podnosilac ukazuje na odredbe člana 6. Zakona o prevenciji i dijagnostici genetičkih bolesti, genetički uslovljenih anomalija i retkih bolesti, kojim je propisano da dijagnostiku putem genetičkog ispitivanja i genetičkih analiza može da obavlja lekar koji ima odgovarajuću specijalizaciju, odnosno užu specijalizaciju i koji radi u ustanovi tercijarnog ranga zdravstvene zaštite. U dopisu navode da je situacija u praksi drugačija, odnosno da kod nas i u svetu laboratorijsku dijagnostiku genetičkih bolesti, kao i druge genetičke analize izvode stručnjaci školovani iz oblasti prirodnih nauka, odnosno biolozi, molekularni biolozi i drugi, te s tim u vezi traže odgovarajuće rešenje.

Predlog Radne grupe: Predstavku proslediti Ministarstvu zdravlja radi mišljenja o ovom pitanju.

2. Podnosilac: **Udruženje žena obolelih i lečenih od raka dojke ''Budimo zajedno''** (180-1200/15 **od 30.04.2015)** Predmet: Inicijativa za izmenu i dopunu člana 61. stav 1. tačka 8. Zakona o zdravstvenom osiguranju, kako bi se obaveznim zdravstvenom osiguranjem omogućila estetska rekonstrukcija mastektomisane dojke, ili obe dojke, kao i operacija korekcije neodstranjene dojke radi dovođenja u sklad sa rekonstruisanom dojkom. Udruženje navodi da su ove operacije omogućene vojnim osiguranicama.

Predlog Radne grupe: Inicijativu proslediti Ministarstvu zdravlja i RFZO-na nadležnost.

3. Podnosilac: **Udruženje diplomiranih fizioterapeuta Srbije,** Dušica Perović, predsednik(5-1202/15 **od 30.04.2015)** Predmet: Podnosilac traži donošenje zakona o fizioterapeutskoj delatnosti, kojim bi se rešila mnoga pitanja iz ove oblasti, kao što su: pripravnički staž; sistematizacija radnih mesta za fizioterapeute sa novim stepenima obrazovanja; licenca za rad; izrada smernica, standarda i normativa ove struke; definisanje delokruga rada, nadležnosti i odgovornosti fizioterapeuta koji obavljaju zdravstvenu delatnost. U prilogu dostavljen Nacrt zakona koji uređuje ovu oblast.

Predlog Radne grupe: Inicijativu proslediti Ministarstvu zdravlja na nadležnost.

4. Podnosilac: **Inicijativa za zabranu abortusa, Radojko Ljubičić** (9-690/14 **od 05.05.2015)** Predmet: Podnosilac ove inicijative upozorava na negativan prirodni priraštaj stanovništva u Srbiji i traži hitnu zakonsku zabranu abortusa.

Predlog Radne grupe: Inicijativu proslediti Ministarstvu zdravlja i Ministarstvu pravde na nadležnost.

5. Podnosilac: **Udruženje građana ''Građanska inicijativa za neobaveznu vakcinaciju''** (07-1344/15 **od 14.05.2015)** Predmet: Podnosioci inicijative iskazuju naslaganje sa poslednjim izmenama i dopunama Zakona o zaštiti stanovništva od zaraznih bolesti, koje se odnose na obaveznu vakcinaciju, pozivajući sa na ljudska prava garantovana Ustavom Republike Srbije, na Međunarodnu konvenciju o ljudskim pravima u primeni biomedicine, kao i na prava pacijenata.

Predlog Radne grupe: Podnosioca predstavke obavestiti da je Zakonom o izmenama i dopunama Zakona o zaštiti stanovništva od zaraznih bolesti, koji je donet 17. aprila 2015. godine, predviđena obavezna vakcinacija sa ciljem da se poveća stepen zaštite stanovništva od zaraznih bolesti koje ugrožavaju zdravlje stanovništva i čije je sprečavanje, rano otkrivanje i suzbijanje od opšteg interesa za Republiku Srbiju.

6. Podnosilac: **Sindikat lekara i farmaceuta Srbije** (5-1564/15 **od 08.06.2015)** Predmet: Podnosilac ukazuje na višegodišnje kršenje prava iz radnog odnosa farmaceuta i stomatologa, zaposlenih u Domu zdravlja Ćuprija, s obzirom na to da zaposleni ne primaju plate od aprila 2014. godine, niti im se uplaćuju doprinosi za zdravstveno i penzijsko osiguranje.

Predlog Radne grupe: Predstavku proslediti Ministarstvu zdravlja na nadležnost.

7. Podnosilac: **Prim. dr** **Snježana Dragojević, Beograd** (07-1563/15 **od 08.06.2015)** Predmet: Podnosilac traži zaštitu integriteta ličnosti i profesionalnog ugleda, koje nakon tri decenije rada kao lekara specijaliste narušava rukovodstvo stomatološke službe DZ Novi Beograd. Takođe imenovana traži da joj se izradištambilj ID broja koji sadrži naziv specijalizacije, kao i stručni akademski naziv koji ona ima, a saglasno aktima Republičkog fonda za zdravstveno osiguranje, što rukovodilac Doma zdravlja Novi Beograd ne čini.

Predlog Radne grupe: Predstavku proslediti Ministarstvu zdravlja, Sektoru za inspekcijske poslove, na nadležnost.

8. Podnosilac: **Udruženje dermatovenerologa Srbije, Beograd** (07-1666/15 **od 22.06.2015)** Predmet: Podnosilac obaveštava Odbor o kampanji koju pokreću pod pokroviteljstvom Ministarstva zdravlja i iniciraju donošenje uredbe o zabrani upotrebe solarijuma kod osoba mlađih od 18 godina, uz ostale neophodne odredbe o higijeni i kontroli upotrebe solarijuma u cilju prevencije melanoma i raka kože. Predlog Radne grupe: Predstavku proslediti Ministarstvu zdravlja, odnosno odgovarajućoj republičkoj stručnoj komisiji na nadležnost (Republička stručna komisija za zdravstvenu zaštitu žena, dece i omladine).

9. Podnosilac: **Narodni poslanik dr Radoslav Jović** (06-1692/15 **od 24.06.2015)** Predmet: Predlog za dopune Pravilnika o bližim uslovima za izdavanje, obnavljanje ili oduzimanje licence članovima komora zdravstvenih radnika. Predlog Radne grupe: Sazvati sednicu Odbora o ovoj temi.

10. Podnosilac: **Lekarska komora Srbije** (06-1731/15 **od 29.06.2015)** Predmet: Podnosilac ukazuje na hitnost izbora članova Zdravstvenog saveta Srbije i traže sazivanje sednice NS u što kraćem roku.

Predlog Radne grupe: Sazvana je sednica Odbora.

11. Podnosilac: **Prim dr Ljiljana Stanković, neonatolog, GAK ''Narodni front''** (07-4838/15 **od 30.06.2015)** Predmet: Apel da se reši problem nabavke preparata za parenteralnu ishranu neonatusa ''Vaminolact'', leka neophodnog za preživljavanje, rast i razvoj beba rođenih pre vremena. Lek je registrovan (B lista lekova) ali da ga već duže vremena nema u zdravstvenim ustanovama. Distributer leka ''Peyton Medical'' još nije dao zvaničnu izjavu da nije u stanju da snabdeva tržište ovim lekom, zbog čega nema elemenata za interventni uvoz preparata.

Predlog Radne grupe: Predstavku proslediti Ministarstvu zdravlja i Republičkom fondu za zdravstveno osiguranje radi hitnog postupanja, imajući u vidu težinu iznetog problema.

12. Podnosilac: **Udruženje specijalizovanih zdravstvenih ustanova za prevenciju invalidnosti i rehabilitaciju,** predsednik Skupštine Udruženja dr Dušan Škorac(400-1747/15 **od 01.07.2015)** Predmet: Inicijativa za izmenu člana 47. Zakona o budžetskom sistemu, kojom bi prihodi po osnovu naplate sudskih taksi, kao i prihodi koje svojom delatnošću ostvare specijalne bolnice za rehabilitaciju, instituti za rehabilitaciju, visokoobrazovne i naučne ustanove i ustanove kulture, čiji su osnivači Republika Srbija i organi lokalne vlasti, zadržali karakter sopstvenih prihoda i koristili se za namene utvrđene posebnim zakonom.

-U obrazloženju za predloženu izmenu navode: da se nisu stekli tehnički uslovi za transfer sredstava krajnjim korisnicima; da su sopstveni prihodi i sada namenski; da je obezbeđena kontrola trošenja svih novčanih sredstava; da se u suprotnom gubi motivacija za razvojem zdravstveno-turističkih usluga; da se ovim sredstvima koja su ostvarena obavljanjem osnovne delatnosti nadoknađuje razlika između ugovorene cene (RFZO) i stvarne cene zdravstvenih usluga.

Predlog Radne grupe: Predstavku proslediti Ministarstvu zdravlja i Ministarstvu finansija na nadležnost.

**13.** Podnosilac: **Komora zdravstvenih ustanova Srbije** (400-1875 **od 20.07.2015)** Predmet: Inicijativa za izmenu i dopunu st. 2 i 3. člana 47. Zakona o budžetskom sistemu iz sledećih razloga koje navode: neophodna je reforma sistema finansiranja zdravstvene zaštite; nejednak je status zaposlenih u zdravstvenim ustanovama iz Plana mreže; nisu se stekli tehnički uslovi za transfer sredstava; smanjenje broja zaposlenih; rast troškova zdravstvene zaštite za obavezno osigurana lica; sopstveni prihodi su i sada namenski; kontrola trošenja svih novčanih sredstava je obezbeđena; nelojalna konkurencija i javni interes; ugovorne obaveze zdravstvenih ustanova prema Fondu; zadržavanje stručnog kadra u zdravstvenim ustanovama koje su u državnom vlasništvu..

Predlog Radne grupe: Predstavku proslediti Ministarstvu zdravlja i Ministarstvu finansija na nadležnost.

14. Podnosilac: **Bojan Nikolić, Kraljevo** (07-1823/15 **od 14.07.2015)** Predmet: Pritužba na nesavestan i nestručan rad lekara Očnog odeljenja u Opštoj bolnici ''Studenica'' Kraljevo i Očne klinike KCS u Beogradu, koji mu nisu blagovremeno ukazali stručnu pomoć, te mu prema nalazu lekara specijaliste Vojnomedicinske akademije od 8.7.2015, godine nije indikovano operativno lečenje desnog oka usled stare ablacije retine (ablatio retinae totalis). Imenovani sada ne vidi, ne može da nađe zaposlenje niti da izdržava svoju porodicu u kojoj je jedno dete ometeno u razvoju.

Predlog Radne grupe: Odbor je zaključio da predstavku prosledi Ministarstvu zdravlja, Sektoru za inspekcijske poslove, na nadležnost.

15. Podnosilac: **Hazirović Lidija i Almin, Novi Pazar** (07-1788/15 **od 07.07.2015)** Predmet: Pritužba imenovanih na rad specijalista ginekologije i akušerstva dr Ajše Hajrović i dr Muamera Škrijelja, zaposlenih u Zdravstvenom centru Novi Pazar, koji još uvek nisu odgovarali zbog svog nestručnog i nesavesnog rada, povrede profesionalne dužnosti i ugleda člana Komore, tokom lečenja trudnice Lidije Hazirović, koja je ovakvim postupanjem izgubila bebu, uklonjeni su joj reproduktivni organi i zdravlje joj je trajno narušeno.

Predlog Radne grupe: Imajući u vidu da izvršena vanredna provera kvaliteta stručnog rada u Opštoj bolnici Novi Pazar, 9. aprila 2014. godine, da su utvrđeni propusti, predstavku treba proslediti Ministarstvu zdravlja, saglasno članu 211. Zakona o zdravstvenoj zaštiti, radi donošenja odgovarajućih mera.

16. Podnosilac: **Dragan Andrić, Udruženje građana ''Pokret za duhovno društvo ljubavi'' Beograd** (07-2591/14 **od 29.05.2015)** Predmet: Inicijativa za uključivanje vegeterijanske, vegan sirove ishrane, u vrtiće i škole kao dodatak zvanično preporučenoj piramidi ishrane, kako bi građani imali pravo izbora, pravo na zdravlje i kvalitetniji život.

 Predlog Radne grupe: da predlog iznesu predsednik i zamenik predsednika Odbora. Ova inicijativa je već prosleđena u prethodnom kvartalu Sektoru za javno zdravlje i programsku zdravstvenu zaštitu.

17. Podnosilac: **Udruženje za pomoć obolelim od hroničnih virusa hepatitisa-''HRONOS'', Beograd** (06-1383/14 **od 18.05.2015)** Predmet: Podnosilac traži prijem u Odboru radi ukazivanja na teško stanje u ovom segmentu zdravstvene zaštite građana Srbije, odnosno na nužnost preuzimanja sveobuhvatnih i koordinisanih mera koje u ovoj oblasti preduzimaju druge članice evropske zajednice.

 Predlog Radne grupe: Organizovati sastanak sa predstavnicima Udruženja

18. Podnosilac: **Beogradski centar za ljudska prava** (06-1382/14 **od 18.05.2015)** Predmet: Podnosilac, kao izvršni partner Visokog komeserijata UN za izbeglice, traži zajednički sastanak sa Odborom za zdravlje i porodicu i Odborom za ljudska i manjinska prava i ravnopravnost polova, na kojem bi se raspravljalo o pitanju azila i migracije, navodeći da je Evropska komisija u Izveštaju o napretku RS za 2014. godinu, sistem azila u našoj zemlji ocenila kao neefikasan.

-Održan sastanak 19. maja u Domu NS, učestvovala prof. dr Slavica Đukić Dejanović, predsednica Odbora i dr Vesna Rakonjac, predsedncia Odbora za rad, socijalna pitanja, društvenu uključenost i smanjenje siromaštva.

19. Podnosilac: **Savez udruženja dobrovoljnih davalaca krvi Srbije** (07-4240/14 **od 15.05.2015)** Predmet: Podnosilac traži prijem radi upoznavanja Odbora sa aktuelnim pitanjima u vezi sa dobrovoljnim davalaštvom krvi, sugestijama i smernicama u cilju obezbeđivanja adekvatne količine bezbedne krvi.

-Održan sastanak, učestvovala predsednica Odbora i dr Branislav Blažić

20.Podnosilac: **Asocijacija za seksualno i reproduktivno zdravlje Srbije** (06-515/15 **od 04.03.2015)** Predmet: Održan je okrugli sto na temu ''Rak grlića materice u Srbiji'' u periodu od 11 do 17. maja 2015. godine, u organizaciji Parlamentarne grupe za reproduktivno zdravlje, rodna pitanja i HIV, koja je fromirana u okviru NSRS

-U ime Odbora učestvovala prof. dr Slavica Đukić Dejanović, predsednica Odbora

Radi upoznavanja Odbora:

1. Podnosilac: **Parlamentarna skupština Saveta Evrope** (114-1137/15 **od 27.04.2015)** Predmet: Poziv Parlamentarne skupštine Saveta Evrope za učešće predstavnika Odbora na parlamentarnoj konferenciji o MEDICRIME konvenciji, koja se održava, 24. novembra 2015. god u Parizu. Budući da je rok za prijavu učesnika 1. jun 2015. godine. Predlog Radne grupe: Odbor je odredio dr Predraga Mijatovića za svog predstavnika na ovoj konferenciji, uz konstataciju da se ova odluka dostavi Odboru za spoljne poslove, koji je na svojoj 32. sednici dao saglasnost za učešće dr Predraga Mijatovića na Parlamentarnoj konferenciji.

2. Podnosilac: **Komora zdravstvenih ustanova Srbije** (07-1363/15 **od 15.05.2015)** Predmet: Upoznavanje Odbora sa zaključcima sednice Komore, koja je održana 29. aprila 2015. godine, a koji se odnose na hitno rešavanje obaveza zdravstvenih ustanova prema Velefarmu, koje nisu ušle u javni dug i problema viška stomatologa i obaveza koje su nastale iz dosadašnjeg nerešavanja tog problema.

3.Podnosilac: **Udruženje pedijatara Srbije, Beograd** (07-1665/15 **od 22.06.2015)** Predmet: Upoznavanje Odbora sa zaključcima okruglog stola ''Borba za imunizaciju'' i zaključcima Drugog kongresa pedijatara Srbije, u kojima se ističe pitanje imunizacije i druga pitanja iz oblasti zdravstvene zaštite dece i adolescenata.

4. Podnosilac: **Dijabetološki savez Srbije** (06-993/15 **od 15.04.2015)** Predmet: Inicijativa za prijem predstavnika Internacionalne dijabetološke federacije, dana 25.05.2015. godine, uz obraćanje predstavnika IDF članovima Odbora. Imajući u vidu da je dijabetes peti vodeći uzrok umiranja u našoj zemlji, te da se svrstava među vodeće javno-zdravstvene probleme, Odbor je prihvatio predlog i održao sednicu na ovu temu.

Pristigli odgovori:

1. Ministarstvo zdravlja, odgovor dostavljen 21.05.2012. godine, na predstavku Dejana Vasiljevića iz Savinog Sela, 18 broj 120-272/15.
2. Republički fond za penzijsko i invalidsko osiguranje, odgovor dostavljen 20.05.2015. godine, na predstavku Miroslava Jovanovića iz Užica, 18 broj 07-399/15.
3. RFZO, Filijala Leskovac, odgovor dostavljen 25.05.2015. godine, na predstavku Bosiljke Dimitrijević iz Leskovca, 18 broj 5-378/15.
4. Ministarstvo zdravlja, odgovor dostavljen 16.07.2015. godine, na predstavku Ramadana Kajtazija iz Beograda, 18 broj 07-377/15, povodom zaposlenja njegovog sina.

Predsednik Odbora prof. dr Slavica Đukić Dejanović je Odbor obavestila da se zajedno sa dr Vesnom Rakonjac, predsednicom Odbora za rad, socijalna pitanja, društvenu uključenost i smanjenje siromaštva 19. maja 2015. godine u Domu Narodne skupštine, sastala sa predstavnicima Beogradskog centra za ljudska prava, koji je izvršni partner Visokog komeserijata UN za izbeglice, i koji su tom prilikom ukazali na značaj zdravstvene i socijalne brige o izbeglom stanovništvu koje prolazi kroz Srbiju, te su predložili da odbori prate ovu problematiku.

Takođe je obavestila Odbor da je zajedno sa dr Branislavom Blažićem primila predstavnike Saveza udruženja dobrovoljnih davalaca krvi, na njihov zahtev, radi razgovora o aktuelnim pitanjima i problemima u oblasti dobrovoljnog davalaštva krvi. Savez je tražio sledeće:

- da se implementacija programa u oblasti transfuziologije koja se odnosi na pripremu godišnjeg plana prikupljanja krvi realizuje u saradnji sa udruženjima dobrovoljnih davlaca krvi;

- da se sačini jedinstveni Registar dobrovoljnih davalaca krvi, uključujući davaoce sa retkim krvnim grupama i permanentno odbijene davaoce;

- hitnu izradu Programa brige o dobrovoljnim davaocima krvi;

- adekvatne načine informisanja o pravima koje imaju dobrovoljni davaoci u slučaju bolesti na osnovu važećih zakona i podzakonskh akata (Zakon o zdravstvenoj zaštiti, Zakon o zdravstvenom osiguranju, Zakon o radu, Pravilnik o sadržaju i obimu prava na zdravstvenu zaštitu iz obaveznog zdravstvenog osiguranja i drugi);

- primenu propisa koji se odnose na ovu kategoriju osiguranika uz odgovarajuće kaznene odredbe za njihovo nepoštovanje;

 - omogućiti dobrovoljnim davaocima krvi osnovne stomatološke usluge, lečenje bolesti usta i zuba uz obavezni godišnji stomatološki pregled na teret RFZO, kako bi krv davalaca bila bezbedna;

-osloboditi dobrovoljne davaoce krvi plaćanja participacije sa pozitivne Liste lekova u slučaju njihove bolesti;

- obezbediti primenu odredaba Zakona o radu, koje se odnose na korišćenje dva slobodna radna dana uključujući i dan davanja krvi, uz propisivanje odgovarajućih kaznenih odredbi.

 Odbor je saglasno svom delokrugu, kojim između ostalog prati izvršavanje zakona i drugih propisa, zaključio da sa zahtevima dobrovoljnih davalaca krvi upozna Ministarstvo zdravlja, Ministarstvo za rad, zapošljavanje, boračka i socijalna pitanja, kao i RFZO, imajući u vidu da su u pitanju osigurana lica kojima se zdravstvena zaštita obezbeđuje u punom iznosu, kao i to da je kontinuirano, efikasno i blagovremeno snabdevanje krvlju važan preduslov za funkcionisanje zdravstvenog sistema u celini.

 Takođe je obavestila prisutne da je predstavljala Odbor na okruglom stolu sa temom „Prevencija i tretman raka grlića materice u Srbiji “ koji je održan 27. maj 2015. godine u Domu Narodne skupštine u organizaciji Parlamentarne grupe za reproduktivno zdravlje, rodna pitanja i HIV i Asocijacije za seksualno i reproduktivno zdravlje Srbije.

Dr Radoslav Jović je skrenuo pažnju na predstavku Bojana Nikolića iz Kraljeva, čoveka koji je imao problema sa vidom i koga su lekari šetali od jednog do drugog tražeći od njega formalne stvari koje on nije mogao da ispuni. Smatra da je slučaj ovog čoveka zastrašujući, te je apelovao da se ovo ne sme događati lekarskoj profesiji. Naveo je da je Bojan Nikolić izuzetno siromašan, sa detetom invalidom u porodici, da je u pitanju teška socijalna i materijalna situacija i da na osnovu ovog primera treba da se zapitamo da li smo tu da ljudima pomažemo.

 Zatim je dr Radoslav Jović obrazložio svoju nicijativu koju je uputio Odboru koja se odnosi na licenciranje zdravstvenih radnika. Smatra da je smanjenje broja bodova na 20 umesto dosadašnjih 24 parcijalno rešenje, s obzirom na to da lekarima i drugim zdravstvenim radnicima treba obezbediti da dođu do neophodnih znanja i informacija i da to ne mora da bude samo kroz seminare, simpozijume i kongrese koji pre svega koštaju i oduzimaju vreme lekarima. Njegova je ideja da se vratimo starom dobrom časopisu koji bi se izdavao jednom, dvaput ili triput godišnje u kome bi bile zastupljene nove teme iz svih oblasti medicine; da na kraju časopisa postoji test koji bi lekari popunili i time dokazali da su pročitali časopis i taj test uputili onima koji vrše licenciranje. Njegov predlog je da Srpsko lekarsko društvo napravi jedan takav časopis u saradnji sa Zdravstvenim savetom. Smatra da bi na ovaj način svi zdravstveni radnici u toku godine dobili bodove koji su neophodni za obnavljanje licence i da ako to žele, mogu da nastave da posećuju seminare i kongrese. Prema njegovom mišljenju ovaj predlog bi omogućio lekarima i drugim zdravstvenim radnicima da na jedenostavan način dođu do potrebnih znanja te da ne dolaze više u situaciju da se pitaju da li će moći da obnove licencu.

 Prof. dr Berislav Vekić je odgovorio da su predlog kolege Jovića uvrstili u dnevni red Radne grupe za izmenu i dopunu Pravilnika o licenciranju zdravstvenih radnika i Pravilnika o kotinuiranoj medicinsko edukaciji, koju je formirao ministar zdravlja, a koju čine zaposleni u Ministarstvu zdravlja i predstavnici svih pet komora; da su svi jednoglasno odbili predlog kolege Jovića s obzirom na to da njegov predlog ima dosta nejasnoća, poput pitanja ko bi finansirao časopis, ko bi bio osnivač istog i druga. Izneo je da je Radna grupa uradila Predlog novog Pravilnika o licenciranju i on je trenutno u Zakonodavstvu; da je bitna izmena ta, da licenca važi sedam godina, da je broj bodova smanjen na 20, i da se bodovi mogu prenositi u narednu godinu. Naveo je da većina ima mogućnost da sakupi potreban broj bodova, ali da moramo misliti na kolege iz unutrašnjosti i da su za njih pripremljeni pismeni testovi kako bi i oni skupili bodove. U pogledu kontinuirane medicinske edukacije, mora da se definiše šta je to međunarodni kongres, šta je domaći kongres sa međunarodnim učešćem, koliko ko može dobiti bodova, šta su to domaći kongresi, kursevi, seminari. Novina je i uvođenje bodovanja za vreme specijalizacije, postdiplomskih i doktorskih studija koje su bodovane sa 10 bodova.

Prof. dr Berislav Vekić. se osvrnuo i na pojedine predstavke i naglasio da podržava dermatologe koji su pokrenuli inicijativu o zabrani rada solarijuma jer je to jedno od nerešenih pitanja u okviru pružanja zdravstvenih usluga u kozmetičkim salonima; da treba definisati pitanja koja se odnose na rad u dermatološkoj ordinaciji, kozmetičkom salonu i bolnci za estetsku hirurgiju.

Zatim je državni sekretar prof. dr Berislav Vekić podvukao da je Ministrastvo zdravlja uradilo mnogo na rešavanju problema u Ćupriji, da je 30 neugovorenioh lekara iz Doma zdravlja ugovoreno i prebačeno u Opštu bolnicu u Ćupriji; da su pokušali maksimalno da prošire kadrovski plan ali da je ostalo oko 30 kolega koji su nerešeni i za koje se traži rešenje u saradnji sa lokalnom samoupravom.

 Povodom problema na koji je ukazala dr LjiljanaStanković, a koji se odnosi na nabavku leka ''Vaminolact'', neophodnog za preživljavanje, rast i razvoj beba rođenih pre vremena, izneo je da se navedeni problem ubrzano rešava, da se krenulo sa paralelnom nabavkom i da će se kontinuirano snabdevanje lekom obezbediti.

Dr Aleksandar Radojević je istakao da kontinuiranu medicinsku edukaciju ne treba stavljati iznad fakulteta i struke. Smatra da nije logično da neko ko je završio subspecijalizaciju za dve godine, bude elimisan zato što nije u prvih pet godina studija uspeo da sakupi dovoljan broj bodova. Takođe navodi da ima lekara koji posećuju svaki seminar, a objektivno imaju manje znanja od kolega koji deset godina nisu bili na seminaru, jer se ovi drugi sami edukuju i prate nauku.

Dr Ljiljana Kosorić je podržala ideju dr Jovića i istakla je da je sporno ko određuje i ko kontroliše bodove koje lekari dobijaju. Predložila je da se održi sednica Odbora sa temom licenciranja, gde će biti prisutni i predstavnici svih komora.

Dr Vesna Rakonjac se osvrnula na predstavku koja se odnosi na sopstvena sredstva zdravstvenih ustanova, kako opet ne bi došli u situaciju kao prošle godine, da pred samo usvajanje budžeta strepimo šta će biti sa sopstvenim sredstvima.

Prof. dr Berislav Vekić je naglasio da će Zdravstveni savet Srbije kategorisati nivoe edukacije i koliko bodova će nositi određeni kurs ili seminar. Osvrnuo se i na problem Ribarske banje i kolege Šokorca koji je požurio i vratio sredstva u budžet, te da je u međuvremenu Ministarstvo finansija reklo da se nisu stekli uslovi da se vrate sopstvena sredstva, tako da je 16 ustanova zadržalo sopstvena sredstva na korišćenje i upotrebu.

Dr Predrag Mijatović je predložio da se organizuje sednica Odbora sa predstavnicima Ministarstva zdravlja i komora povodom problema licenciranja zdravstvenih radnika. Apostrofirao je da kontinuirana medicinska edukacija nije skupljanje bodova radi bodova, nego je cilj edukacija zdravstvenih radnika. Naveo je da veliki broj lekara prati seminare i predavanja iz nesrodnih medicinskih grana, da hirurzi slušaju predavanja iz ginekologje, ginekolozi slušaju predavanja iz pedijatrije, i sve kako bi došli do potrebnih bodova. Zato se zalaže da treba uvesti prikupljanje bodova striktno iz struke.

 Dr Ninoslav Girić je istakao problem farmaceuta i stomatologa koji godinama ne primaju platu, naglasivši da isto nije greška sadašnjeg rukovodstva već zatečeno stanje, te je pitao da li Ministarstvo zdravlja ima stav po tom pitanju.

Prof. dr Berislav Vekić je je pojasnio da se radi o blizu 800 stomatologa i da je preliminarna cifra koja treba da im se isplati došla do jedne milijarde dinara; da se u ovu priču uključila i Radna grupa i četiri reprezentativna sindikata; da su sa sindikatima razgovori pri kraju i da su doneti kriterijumi prema kojima za odlazak neće biti presudne samo godine nego i radno mesto da ostaje da se definiše šta će činiti strukturu otpremnine i na koliko godina treba ograničiniti ponovno zapošljavanje.

Dr Aleksandar Radojević je istakao da je uočen problem vezan za finansijska sredstva koja se prebacuju klinike zavodima za javno zdravlje; da zavodi rade briseve i analize i sve ono što je potrebno klinikama; da se sredstva traže unapred za usluge koje se tiču bakterioloških analiza, tako da su klinike prinuđene da rade empirijski dok ne isplate dugovanja zavodima, te da bi bilo u redu da zavodi budu fleksibilniji pri naplaćivanju svojih usluga.

Dr Vesna Rakonjac je tim povodom podsetiala da je uloga zavoda pre svega u preventivi, da preventiva nije rano otkrivanje neke bolesti, već edukacija da do bolesti uopšte ne dođe, te da zavodi za javno zdravlje imaju dugoročnu preventivnu ulogu.

 Nakon razmatranja predstavki koje su bile na dnevnom redu, Odbor je jednoglasno usvojio predlog Radne grupe, sa dopunama i sugestijama predsednice i članova Odbora, za postupanje po ovim predstavkama.

 Četvrta tačka dnevnog reda – **Razno**

Povodom ove tačke dnevnog reda nije bilo više predloga ni diskusije.

 Sednica je završena u 1,20 časova.

SEKRETAR PREDSEDNIK

Božana Vojinović Prof. dr Slavica Đukić Dejanović